bluuebunny/crossref_metadata_2025 huggingface dataset:
Ανάδειξη, οργάνωση και ενεργοποίηση των τοπικών πόρων στο πλαίσιο του συμμετοχικού και πολιτιστικού τουρισμού
Authors: Πατσής Κωνσταντίνος
Published: September 2021

Η συστηματική υιοθέτηση του συμβατικού μοντέλου μαζικού τουρισμού από πολλούς γεωγραφικούς τουριστικούς προορισμούς, σε συνδυασμό με την αλματώδη μεταπολεμική ανάπτυξη της τουριστικής δραστηριότητας διεθνώς, συνέβαλε αναμφισβήτητα στην οικονομική τους ανάπτυξη. Προκάλεσε όμως παράλληλα, σοβαρές αρνητικές επιπτώσεις στο φυσικό, κοινωνικό και πολιτιστικό περιβάλλον, κυρίως λόγω της έντονης εποχικότητας του φαινομένου και της ανεξέλεγκτης συσσώρευσης της τουριστικής δραστηριότητας. Οι επιπτώσεις αυτές, οι οποίες συντέλεσαν στη βαθμιαία αλλοίωση και υποβάθμιση του τουριστικού προϊόντος, οδήγησαν στη διαφοροποίηση της τουριστικής ζήτησης και στην αναζήτηση ενός νέου τουριστικού προϊόντος, που θα βασίζεται περισσότερο στις τοπικές και πολιτιστικές αξίες και θα συνδέεται άμεσα με τους υπόλοιπους τομείς της οικονομίας, του περιβάλλοντος και της κοινωνίας γενικότερα. Η αναζήτηση της επιθυμητής αναδιάρθρωσης του τουριστικού προϊόντος μπορεί να ενταχθεί στην εδαφική προσέγγιση της ανάπτυξης, η οποία επικεντρώνει την ανταγωνιστικότητα και την ελκυστικότητα ενός τόπου στην κατασκευή και ανάδειξη των εδαφικών πόρων του. Στην περίπτωση αυτή, η όλη διαδικασία αναδιάρθρωσης βασίζεται σε μία μεθοδολογική διαδικασία εντοπισμού, οργάνωσης και ενεργοποίησης των τοπικών ιδιότυπων πόρων, που μπορεί να οδηγήσει στην οικοδόμηση ενός συμμετοχικού και πολιτιστικού προϊόντος με ισχυρούς τοπικούς δεσμούς, προσελκύοντας ταυτόχρονα τουρίστες με αναζητήσεις δραστηριοτήτων εναλλακτικού τουρισμού. Η λειτουργικότητα του πλαισίου αυτού προϋποθέτει την ύπαρξη ενός κεντρικού συντονισμού διαχείρισης, ευέλικτες υποστηρικτικές υποδομές και πρωτοβουλίες, καθώς και τον σχεδιασμό καινοτόμων δραστηριοτήτων συμμετοχικού και πολιτιστικού τουρισμού. Κινητήριος δύναμη του συστήματος σύνδεσης πόρων και τουριστικών δραστηριοτήτων είναι η ενεργή συμμετοχή της τοπικής κοινωνίας. Σκοπός της διδακτορικής διατριβής είναι να παρουσιάσει μία ολοκληρωμένη μεθοδολογία μέσα από το παράδειγμα της Θεσσαλίας για τον εντοπισμό και ανάδειξη των πόρων του πολιτιστικού περιβάλλοντος, αλλά και την εξασφάλιση των κατάλληλων συνθηκών λειτουργίας του συμμετοχικού και πολιτιστικού τουρισμού. Ουσιαστικά, αναζητείται ένα λειτουργικό πλαίσιο για την ενεργοποίηση των υλικών και άυλων ιδιότυπων πόρων ως αγαθά και υπηρεσίες, τα οποία μπορούν να εξασφαλίσουν διακριτότητα στο τελικό τουριστικό προϊόν που προσφέρει ένας τόπος.
Αξιολόγηση ογκομετρικών μεθόδων για τον οφθαλμικό κόγχο
Authors: Μπόντζος Γεώργιος
Published: September 2021

Σκοπός: Η ποσοτικοποίηση του όγκου του κόγχου αλλά και των περιεχόμενων δομών του κόγχου είναι ένα απαραίτητο εργαλείο, για την διαχείριση πολλών παθολογικών καταστάσεων που επηρεάζουν την περιοχή. Στη παρούσα εργασία εξετάζονται οι μέθοδοι μέσω των οποίων μπορούν να πραγματοποιηθούν έγκυρες μετρήσεις στον οφθαλμικό κόγχο και στις εσωτερικές δομές του. Στη συνέχεια γίνεται κλινική συνεκτίμηση των ποσοτικών αποτελεσμάτων σε ασθενείς που εμφανίζουν συμπτωματολογία λόγω μορφολογικών αλλαγών στο κόγχο. Μέθοδοι: Μελετήθηκαν χειροκίνητες, ημι-αυτοματοποιημένες αλλά και πλήρως αυτοματοποιημένες μέθοδοι ως προς την αξιοπιστία και την επαναληψιμότητα τους για τη ποσοτικοποίηση του όγκου του κόγχου, του οφθαλμικού βολβού, των εξοφθάλμιων μυών και του οπτικού νεύρου. Οι μέθοδοι εφαρμόστηκαν σε ακολουθίες από υπολογιστική τομογραφία και απεικόνιση μαγνητικού συντονισμού. Στη συνέχεια οι μετρήσεις πραγματοποιήθηκαν σε ασθενείς με υψηλή μυωπία αλλά και υπερμετρωπία στους οποίους παρατηρείται διαταραχή στη θέση του βολβού εντός του κόγχου όπως επίσης και στο μετρούμενο ζωτικό χώρο του κόγχου. Τέλος, πραγματοποιήθηκαν μετρήσεις σε ασθενείς με θυρεοειδική οφθαλμοπάθεια με έμφαση στην ογκομέτρηση των διογκωμένων εξοφθάλμιων μυών. Αποτελέσματα: Οι μέθοδοι της πλανιμετρίας και της στερεολογίας ήταν αυτές που επιλέχθηκαν για την περαιτέρω ανάλυση ως προς την αξιοπιστία των μετρήσεων. Θεσπίστηκαν αλγόριθμοι προσέγγισης για την ποσοτικοποίηση του όγκου του κόγχου και των δομών του. Οι μέθοδοι εφαρμόστηκαν με επιτυχία τόσο σε ζωικά μοντέλα όσο και σε ανθρώπους. Στο κλινικό μέρος της εργασίας, ποσοτικοποιήθηκε ο ζωτικός χώρος του κόγχου σε ασθενείς με υψηλή μυωπία και πραγματοποιήθηκαν συσχετίσεις με μετρήσεις του αξονικού μήκους του βολβού και ανθρωπομετρικών στοιχείων όπως η σωματοδομή και η περίμετρος κεφαλής. Σε ασθενείς προσβεβλημένους από θυρεοειδική οφθαλμοπάθεια πραγματοποιήθηκε τρισδιάστατη ογκομέτρηση των μυών και συγκρίθηκε με την δισδιάστατη απεικόνιση των εξοφθάλμιων μυών για την εκτίμηση της βαρύτητας της νόσου. Συμπεράσματα: Ο οφθαλμικός κόγχος επηρεάζεται φλεγμονώδεις παθήσεις, όγκους, συγγενείς δυσπλασίες και κατάγματα των τοιχωμάτων του. Αλλαγές στον όγκο της κογχικής κοιλότητας θα διαταράξουν την αρμονική σχέση μεταξύ των δομών και θα οδηγήσουν σε συμπτωματολογία όπως εξόφθαλμος, ενόφθαλμος και διπλωπία. Η ακριβής ογκομέτρηση της κογχικής κοιλότητας είναι ύψιστης σημασίας για την χειρουργική του κόγχου, ώστε να οριοθετηθούν περιοχές ασφαλούς προσπέλασης προεγχειρητικά με ελαχιστοποίηση του κινδύνου τραυματισμού. Στην σημερινή κλινική πρακτική, πολλές φορές η αξία της ογκομέτρησης υποτιμάται, ενώ λόγω των χρονοβόρων διαδικασιών συχνά υποκαθίσταται από υποκειμενικές και συχνά ανακριβείς προσεγγίσεις. Με τους αλγόριθμους προσέγγισης και την συστηματική μεθοδολογία που παρουσιάστηκε επιτυγχάνονται ικανοποιητικά αποτελέσματα με παράλληλη ελαχιστοποίηση του χρόνου μέτρησης.
Rapid methods for assessing of microbiological quality and detection of adulteration in animal origin food commodities using spectroscopy-based sensors coupled with machine learning methodologies
Authors: Φέγγου Λεμονιά-Χριστίνα
Published: September 2021

Η ταχεία και μη επεμβατική εκτίμηση όχι μόνο της ποιότητας των τροφίμων αλλά και της ανίχνευσης των δόλιων πρακτικών έχει μεγάλη σημασία για την προστασία των καταναλωτών. Στο πλαίσιο αυτό, η παρούσα μελέτη αφορά αυτά τα δύο σημαντικά θέματα και επικεντρώνεται στα τρόφιμα ζωικής προέλευσης. Πιο συγκεκριμένα, αλγόριθμοι μηχανικής μάθησης εφαρμόστηκαν σε φασματοσκοπικά δεδομένα για (i) την εκτίμηση της μικροβιολογικής ποιότητας τροφίμων ζωικής προέλευσης και (ii) για την ανίχνευση της νοθείας σε κρέας.
Η σημασία των γονιδιακών πολυμορφισμών συστατικών του ανοσιακού μηχανισμού στην εκδήλωση πρόωρου τοκετού
Authors: Λιασίδης Χριστάκης
Published: September 2021

Σκοπός Μελέτη της επίπτωσης φορείας μονήρων νουκλεοτιδικών πολυμορφισμών (SNPs) του Toll-like receptor-4 (TLR4) και του autophagy-related gene 16-like-1 (ATG16L1) στον πρόωρο τοκετό (PTD)Μέθοδος μελέτης Μελετήθηκε κοόρτη 145 γυναικών. Οι έγκυες παρακολουθήθηκαν προοπτικά μέχρι τον τοκετό. Η γονοτυπική ανάλυση της rs4986790 κωδικοποίησης για την Asp299Gly αλλαγή και της rs4986791 (Thr399Ile αλλαγή) του TLR4 και για rs2241880 του ATG16L1 έγινε με τη μέθοδο του PCR-πολυμορφισμού ειδικού μήκους θραύσματος. Ο στόχος της πρωτογενούς μελέτης ήταν η επίδραση της φορείς των SNPs του TLR4 στον πρώιμο πρόωρο τοκετό (ΠΠΤ), δηλαδή πριν από την 32η βδομάδα κύησης. Αναλύθηκαν επίσης οι συσχετίσεις με την ανθρωπινή χοριονική γοναδοτροπίνη. Απομονώθηκαν μονοπύρηνα κύτταρα περιφερικού αίματος από 15 υγιείς γυναίκες και διεγέρθηκαν για παραγωγή κυτταροκινών.Αποτελέσματα Δε παρατηρήθηκε διαφορά στα κλινικά χαρακτηριστικά μεταξύ των γυναικών που γέννησαν στην αναμενόμενη ημερομηνία τοκετού και πρόωρα. Η συχνότητα πρώιμου πρόωρου τοκετού (ΠΠΤ) ήταν 25% για γυναίκες φορείς δευτερευόντων αλληλίων του TLR4 και 6.8% μεταξύ γυναικών φορέων κύριων αλληλίων (p: 0.032). Το πηλίκο πιθανοτήτων για (ΠΠΤ) ήταν 3.85 στις γυναίκες φορείς του GG γονότυπου του rs2241880 σε κύρια αλληλία του TLR4 και 0.26 στις φορείς του GG γονότυπου και δευτερευόντων αλληλίων του TLR4 (p: 0.030). Η ταυτόχρονη παρουσία του GG γονότυπου του rs2241880 και hCG πάνω από 70 U/l ήταν ανεξάρτητη μεταβλητή για ΠΤ. Η διέγερση της παραγωγής της ιντερλευκίνης-6 ήταν μεγαλύτερη μεταξύ των γυναικών με γονότυπους GG του rs2241880.Συμπέρασμα Δευτερεύοντα αλλήλια των SNPs του TLR4 προδιαθέτουν σε πρώιμο ΠΤ. Ο GG γονότυπος του rs2241880 του ATG16L1 σχετίζεται με ΠΤ όταν η hCG είναι υπεραυξημένη.
Ανάπτυξη, εφαρμογή και αξιολόγηση χημικών αναλόγων του Sudan Black B στην ανθρώπινη νόσο
Authors: Ρίζου Σοφία
Published: September 2021

Η κυτταρική γήρανση αποτελεί το στάδιο της μη αναστρέψιμης, στις περισσότερες περιπτώσεις, διακοπής της κυτταρικής ανάπτυξης, στην οποία το κύτταρο παραμένει μεταβολικά ενεργό. Εμπλέκεται στην εμβρυϊκή ανάπτυξη, σε φυσιολογικές καταστάσεις, στο γήρας (aging), καθώς και σε παθολογικές καταστάσεις. Η συνεισφορά της μπορεί να είναι θετική, όπως στην περίπτωση της επούλωσης πληγής, ή να έχει αρνητικά αποτελέσματα, όπως στην περίπτωση της σαρκοπενίας. Η γήρανση είναι εξίσου σημαντική, καθώς αποτελεί φραγμό της καρκινογένεσης. Αν, όμως, συνεχιστεί η βλάβη του ιστού και γίνει μειωμένη προσέλκυση των μακροφάγων, τότε η γήρανση παύει να αναστέλλει την ανάπτυξη του αδενώματος και δημιουργεί ένα περιβάλλον ευνοϊκό για την ανάπτυξη του όγκου. Μέχρι σήμερα, ο δείκτης που χρησιμοποιείται για τον εντοπισμό της γήρανσης, είναι ο SA β-gal. Ο δείκτης αυτός, όμως, παρουσιάζει πολλά μειονεκτήματα, με αποτέλεσμα να γίνεται όλο και πιο δύσκολη η μελέτη της γήρανσης στα διάφορα κυτταρικά συστήματα. Πρόσφατα ανακαλύφθηκε μία πιο βελτιωμένη, και με ευρεία εφαρμογή, νέα τεχνική ανίχνευσης των γηρασμένων κυττάρων, που βασίζεται στην χρώση με Sudan Black B (SBB), η οποία με την σειρά της έχει κάποιες τεχνικές προκλήσεις. Υπήρξε, λοιπόν, η ανάγκη για την σύνθεση νέων χημικών ενώσεων, οι οποίες εντοπίζουν τη λιποφουσκίνη, και επομένως τα γηρασμένα κύτταρα. Οι ενώσεις, αυτές, δοκιμάστηκαν σε συστήματα αναφοράς για τη γήρανση και το αποτέλεσμα ήταν ενθαρρυντικό. Το νέο χημικό ανάλογο του SBB, το οποίο ονομάζεται GL13 δεσμεύεται ειδικά και με ευαισθησία με τη λιποφουσκίνη. Χρησιμοποιώντας το αντιδραστήριο GL13 αναπτύξαμε μία υβριδική ιστοχημική-ανοσοϊστοχημική μέθοδο και δείξαμε ότι η συσσώρευση λιποφουσκίνης αποτελεί ορόσημο της γήρανσης σε μεγάλη ποικιλία βιολογικών δειγμάτων. Κατά τη διάρκεια της διδακτορικής διατριβής εξετάστηκε, επίσης, το φαινόμενο της κυτταρικής γήρανσης στον ορό του αίματος υγειών και ασθενών ατόμων, μετρώντας τα επίπεδα της λιποφουσκίνης. Οι υγιείς ταξινομήθηκαν σε δύο κατηγορίες ανάλογα με την ηλικία, ενώ οι ασθενείς ταξινομήθηκαν ανάλογα με την ασθένεια από την οποία πάσχουν. Οι ασθένειες που εξετάσθηκαν είναι η καρδιακή ανεπάρκεια, η ρευματοειδής αρθρίτιδα, ο καρκίνος και οι νευροεκφυλιστικές παθήσεις. Βασική ιδέα αυτών των πειραμάτων είναι να ερευνήσουμε αν τα επίπεδα της ελεύθερης λιποφουσκίνης στον ορό διαφοροποιούνται ανάλογα με την ηλικία και σε τι ποσοστό, καθώς επίσης, αν αυτά τα επίπεδα αλλάζουν σε κάποιες ασθένειες, αποτελώντας, ίσως, μελλοντικό προγνωστικό δείκτη.
Μεθευρετικές μέθοδοι και τεχνικές εμπνευσμένες από τον κβαντικό υπολογισμό για αλγόριθμους βελτιστοποίησης
Authors: Παπαλίτσας Χρήστος
Published: September 2021

Η εκπόνηση της παρούσας διατριβής αφορά το πεδίο της Βελτιστοποίησης Αλγορίθμων και πιο συγκεκριμένα με το πεδίο της συνδυαστικής βελτιστοποίησης. Στην ουσία πραγματεύεται τη διερεύνηση μεθευρετικών μεθόδων που βασίζονται σε συμβατικές ή μη συμβατικές, εμπνευσμένες από τον κβαντικό υπολογισμό τεχνικές με σκοπό την εφαρμογή τους σε αλγόριθμους βελτιστοποίησης για την επίλυση προβλημάτων από τον πραγματικό κόσμο. Πιο συγκεκριμένα, παρουσιάζουμε την κβαντικά εμπνευσμένη μεθευρετική μέθοδο qGVNS (quantum General Variable Neighborhood Search), την οποία χρησιμοποιούμε για να επιλύσουμε το πρόβλημα του πλανόδιου πωλητή (Travelling Salesman Problem, TSP εν συντομία) όπως επίσης και το πρόβλημα του πλανόδιου πωλητή με χρονικά παράθυρα (Travelling Salesman Problem with Time Windows, TSPTW εν συντομία). Ο τελικός σκοπός είναι η επίλυση ρεαλιστικών προβλημάτων από τον πραγματικό κόσμο που έχουν μοντελοποιηθεί σαν προβλήματα βελτιστοποίησης (TSP ή TSPTW) χρησιμοποι-ώντας τις μη συμβατικές μεθευρετικές μεθόδους που αναπτύξαμε. Το πρόβλημα του πλανόδιου πωλητή χρησιμοποιείται ως σημείο αναφοράς σε πολλές μεθόδους βελτιστοποίησης και έχει πλήθος εφαρμογών σε πολλές και διαφορετικές περιοχές, όπως στην τεχνητή νοημοσύνη, την βιοπληροφορικη, την βέλτιστη αναζήτηση διαδρομών και αλλού. Σε αυτή τη διατριβή διερευνούμε ιδιαίτερα την εκδοχή του TSP προβλήματος, που αποτελείται από κάποιους επιπρόσθετους περιορισμούς, όπως τα χρονικά παράθυρα (time windows). Η εκδοχή αυτή είναι γνωστή ως TSPTW (Travelling Salesman Problem with Time Windows). Με βάση το πρόβλημα του πλανόδιου πωλητή (TSP) αλλά και το πρόβλημα του πλανόδιου πωλητή με χρονικά παράθυρα (TSPTW) επιλύσαμε το πρόβλημα περισυλλογής απορριμάτων από τον πραγματικό κόσμο, σε δύο διαφορετικές εκδοχές του. Το απλό πρόβλημα της περισυλλογής των απορριμάτων όπως και το πρόβλημα περισυλλογής των απορριμάτων με χρονικά παράθυρα. Συνεχίζοντας, πραγματοποιήσαμε αναλυτική και διεξοδική συγκριτική μελέτη απόδοσης ανά-μεσα στην νέα κβαντικά εμπνευσμένη μέθοδο που προτείναμε και σε άλλες συμβατικές μεθόδους. Η παρούσα διατριβή ολοκληρώνεται με την παρουσίαση μερικών βασικών σημείων και βιβλιογραφίας σχετική με την κβαντική βελτιστοποίηση και την κβαντική ανόπτηση (quantum annealing).
Μεθοδολογικό πλαίσιο αναγνώρισης και ταυτοποίησης της δυναμικής της οδικής αστικής κυκλοφορίας
Authors: Μυρόβαλη Γλυκερία
Published: September 2021

Απώτερος στόχος της παρούσας διατριβής είναι η αναγνώριση και ταυτοποίηση της δυναμικής του συστήματος της οδικής αστικής κυκλοφορίας μέσω της μελέτης των συσχετίσεων και της αιτιότητας στη συσχέτιση των χρόνων διαδρομής των διαφόρων οδικών τμημάτων που συνθέτουν ένα οδικό αστικό δίκτυο. Η περιοχή αναφοράς πάνω στην οποία δομήθηκε η παρούσα ανάλυση είναι η ευρύτερη περιοχή της Θεσσαλονίκης, ενός σύγχρονου αστικού περιβάλλοντος. Τα κύρια δεδομένα εισόδου που χρησιμοποιήθηκαν για την ανάλυση αφορούν σε χρονοσειρές χρόνων διαδρομής από κινούμενα ταξί (GPS δεδομένα) και στις αντίστοιχες χρονοσειρές χρόνων διαδρομής που προκύπτουν από την ανάλυση καταγραφών σε διαδοχικούς σημειακούς ανιχνευτές Bluetooth. Συμπληρωματικά, χρόνοι διαδρομής πειραματικών οχημάτων (Ι.Χ.) συγκεντρώθηκαν από έρευνες πεδίου οι οποίοι αντιπροσωπεύουν τη γενική κυκλοφορία στην πόλη (υπόθεση). Τα βασικά ερευνητικά ερωτήματα που τέθηκαν αφορούν i) στη συμπληρωματικότητα των σύγχρονων πηγών συλλογής κυκλοφοριακών δεδομένων και στην αξιοπιστία αυτών σε σχέση με τη γενική κυκλοφορία (Ι.Χ.), ii) στη χωροχρονική ανάλυση του συστήματος (αστικό οδικό δίκτυο) και iii) στην αξιοποίηση της πληροφορίας που προκύπτει από την ανάπτυξη μοντέλων πρόβλεψης κυκλοφοριακών δεδομένων βάση χρονοσειρών. Στα βασικά εργαλεία που χρησιμοποιήθηκαν για την εύρεση απαντήσεων στα παραπάνω ερωτήματα συγκαταλέγονται κατ’ αντιστοιχία i) στατιστική ανάλυση δεδομένων και ανάπτυξη γραμμικών, λογαριθμικών και γενικευμένων γραμμικών μοντέλων, ii) μονομεταβλητή (περιγραφή, βασικά περιγραφικά μέτρα, υπολογισμός γραμμικών και μη γραμμικών μέτρων αυτοσυσχέτισης και αμοιβαίας πληροφορίας) και πολυμεταβλητή ανάλυση χρονοσειρών (ομαδοποίηση, συσχετίσεις, διασυσχετίσεις και αιτιότητα κατά Granger) και iii) ανάπτυξη μοντέλων πρόβλεψης με βάση την πληροφορία από τις χρονοσειρές (μοντέλα SARIMAX, πολλαπλή γραμμική παλινδρόμηση, χρονική αιτιώδης μοντελοποίηση). Τα συμπεράσματα από την υλοποίηση του προτεινόμενου μεθοδολογικού πλαισίου επικυρώνουν την αξιοπιστία της πληροφορίας από τις εξεταζόμενες πηγές καταγραφής κυκλοφοριακών δεδομένων στην περιοχή αναφοράς, οδηγούν σε προτάσεις για τη συμπληρωματικότητα των πηγών και παρέχουν σημαντική γνώση για την κατανόηση της δυναμικής του συστήματος της οδικής αστικής κυκλοφορίας (μηχανισμοί που παράγουν αλληλεπιδράσεις, χαρακτηριστικά δικτύου). Η εύρεση αιτιωδών συσχετίσεων φαίνεται αναγκαία και υπό συνθήκες ικανή συνθήκη και βάση για τη διαμόρφωση στρατηγικών διαχείρισης της κυκλοφορίας ιδιαίτερα με κριτήρια συνάφειας ανά περίπτωση (παρόμοιες καταστάσεις που καταγράφονται ιστορικά). Ιδιαιτέρως σημαντική κρίνεται επίσης η συνεισφορά της μετατροπής χαρακτηριστικών των χρονοσειρών σε δίκτυα τα οποία γεννώνται από τη διαδικασία εύρεσης αιτιωδών συσχετίσεων καθώς θεωρείται ότι παρουσιάζουν μεγάλη αξία ως προς την εύκολη κατανόηση των σχέσεων και της δυναμικής ανάμεσα στα διάφορα τμήματα του δικτύου.
Piezoelectric/ferromagnetic hybrid nanostrusctures
Authors: Βερτσιώτη Γεωργία
Published: September 2021

Τις τελευταίες δεκαετίες, υβριδικά συστήματα ετερόκλητων συστατικών έχουν κερδίσει την προσοχή της διεθνούς ερευνητικής κοινότητας λόγω των καινοτόμων συνδιαστικών ιδιοτήτων τους. Υβρίδια πιεζοηλεκτρικών και σιδηρομαγνητικών υλικών κατάλληλης νανοδόμησης επιτρέπουν τον έλεγχο των πιεζοηλεκτρικών και των μαγνητικών ιδιοτήτων από το συζυγές αντίστοιχο εξωτερικά εφαρμοζόμενο πεδίο, μαγνητικό Hεξ και ηλεκτρικό Εεξ. Εδώ, παρουσιάζουμε συστηματικά αποτελέσματα για σειρές δειγμάτων δύο διαφορετικών πιεζοηλεκτρικών/σιδηρομαγνητικών νανοδομών οι οποίες μελετήθηκαν με μία πληθώρα πειραματικών τεχνικών: (i) σιδηρομαγνητικά νανοϋμένια Co (πάχους 30-50 nm) σε επαφή με ογκικό πιεζοηλεκτρικό μονοκρύσταλλο Pb(Mg1/3Nb2/3)O3-0.30PbTiO3 (PMN-PT) και (ii) σιδηρομαγνητικά νανοσωματίδια Fe3O4 (διαμέτρου 50-100 nm) διεσπαρμένα σε ογκική πιεζοηλεκτρική μήτρα Pb(Zr0.52Ti0.48)O3 (PZT). Σχετικά με την πρώτη τοπολογία, Co/PMN-PT/Co, σε ισόθερμες μετρήσεις της μαγνήτισης, m(Hεξ,Εεξ)|Τ, παρατηρήσαμε ότι το Εεξ προκαλεί ισχυρή μεταβολή του μαγνητικού συνεκτικού πεδίου, Hσπ, (47%) σε θερμοκρασίες μικρότερες μίας χαρακτηριστικής περιοχής τιμών Τχπ=150-170 Κ. Σε ισοπεδιακές μετρήσεις της παραμένουσας μαγνήτισης, mπμ(Τ,Εεξ)|Η, παρατηρήσαμε ότι το Eεξ προκαλεί θερμομαγνητικές αστάθειες της mπμ (16%) σε θερμοκρασίες μεγαλύτερες της ίδιας Τχπ=150-170 Κ. Σχετικά με τη δεύτερη τοπολογία, PZT-xFe3O4, εστιάσαμε σε δείγματα με x=5%, τα οποία είναι ισχυρά μονωτικά και σιδηρομαγνητικά. Από ισόθερμες μετρήσεις της mπμ(Hεξ,Εεξ)|Τ σε Τ=300 Κ, παρατηρήσαμε ότι το Eεξ επιδρά ισχυρά στον εφησυχασμό της mπμ. Επίσης, από ισόθερμες μετρήσεις της παράλληλα-στο-επίπεδο μηχανικής τάσης Szi(Εεξ,Hεξ)|Τ (i=x,y) σε Τ=300 Κ προέκυψε ότι οι σχετικοί πιεζοηλεκτρικοί συντελεστές, dzi, μειώνονται δραματικά όταν εφαρμόζεται το Hεξ (50-60%). Αυτή η φυσική διαδικασία είναι αντιστρεπτή, καθώς οι dzi ανακτούν πλήρως την αρχική τιμή τους όταν το Hεξ αφαιρείται. Τα πιο πάνω αποτελέσματα αποδεικνύουν ότι οι υβριδικές νανοδομές μας είναι μαγνητοηλεκτρικές. Αποδίδουμε τον υποκείμενο μηχανισμό στον αξιοσημείωτο μαγνητοσυστολικό χαρακτήρα του Co και του Fe3O4, ο οποίος, σε συνδιασμό με την πιεζοηλεκτρική συμπεριφορά του PMN-PT και του PZT, προάγει την αμφίδρομη μεταφορά της μηχανικής τάσης στις διεπιφάνειες των σχετικών δομικών συστατικών κατά την εφαρμογή τόσο του Εεξ όσο και του Ηεξ. Τέλος, μέσω προσομοιώσεων, διερευνήσαμε τα όρια αξιόπιστης εφαρμογής της βασισμένης στην οπτική μικροσκοπία πειραματικής τεχνικής την οποία χρησιμοποιήσαμε σε αυτή τη μελέτη για τη μέτρηση των χαρακτηριστικών Szi(Εεξ,Hεξ) και τον υπολογισμό των σχετικών dzi.
Μελέτη καρκινικών δεικτών στον καρκίνο του λάρυγγα
Authors: Πανταζής Θεόδωρος-Λεωνίδας
Published: September 2021

Τα τελευταία χρόνια έχουν αναγνωριστεί και χρησιμοποιούνται διάφοροι προγνωστικοί βιοδείκτες στον καρκίνο του λάρυγγα. Σε αυτή τη μελέτη εξετάσαμε την πιθανή προγνωστική αξία του miR-20b-5p ενός μορίου σχετιζόμενου με τον καρκίνο του λάρυγγα εκ πλακωδών κυττάρων. Απομονώθηκε ολικό RNA από 105 δείγματα ιστού ακανθοκυτταρικού καρκίνου από ασθενείς που υποβλήθηκαν σε χειρουργική θεραπεία. Μετά από in vitrο πολυαδενυλίωση και αντίστροφη μεταγραφή εφαρμόστηκε real time qPCR για την ποσοτικοποίηση των επιπέδων του miR-20b-5p. Εν συνεχεία έγινε βιοστατιστική ανάλυση αξιολογόντας την προγνωστική αξία της έκφρασης του miR-20b-5p στον καρκίνο του λάρυγγα εκ πλακωδών κυττάρων. Ανάλυση επιβίωσης Kaplan-Meier έδειξε ότι η θετική έκφραση του miR-20b-5p αποτελεί προγνωστικό δείκτη φτωχότερης επιβίωσης ελευθέρας νόσου(DFS) και ολικής επιβίωσης(OS), με την σημαντική προγνωστική αξία του μορίου να είναι ανεξάρτητη του μεγέθους του όγκου, της ιστολογικής διαβάθμισης και του σταδίου TNM, όπως αποδεικνύεται από την πολυμεταβλητή ανάλυση παλινδρόμησης Cox με τυχαιοποίηση. Επιπλέον ανάλυση επιβίωσης Kaplan-Meier, έδειξε ότι η έκφραση του miR-20b-5p μπορεί να κατατάξει ασθενείς με ακανθοκυτταρικό καρκίνο του λάρυγγα, με μη διηθημένους επιχώριους λεμφαδένες (Ν0) σε δυο ομάδες με διακριτή πρόγνωση. Συμπερασματικά, η έκφραση του miR-20b-5p είναι ένας υποσχόμενος μοριακός δείκτης στον ακανθοκυτταρικό καρκίνο του λάρυγγα, με ανεξάρτητη προγνωστική αξία και επομένως χρήζει περαιτέρω αξιολόγησης σε μεγαλύτερες ομάδες ασθενών.
Υποστήριξη δημιουργικότητας στο πλαίσιο διερευνητικής αναζήτησης πληροφορίας
Authors: Ταραμίγκου Μαρία
Published: September 2021

H διδακτορική διατριβή τοποθετείται στον χώρο της Zήτησης Πληροφορίας προτείνοντας το μοντέλο της Διερευνητικής Αναζήτησης πληροφορίας για την υποστήριξη της Δημιουργικότητας με ψηφιακά πληροφοριακά συστήματα. Η επισκόπηση της βιβλιογραφίας σε μοντέλα και συστήματα ζήτησης πληροφορίας προέκρινε τους παράγοντες της εύνοιας των τυχαίων ανακαλύψεων, του πλαισίου αλληλεπίδρασης αναζητητή-συστήματος και της προσωπικότητας του αναζητητή με σκοπό να μελετηθεί η επίδρασή τους στην δημιουργικότητα στη διάρκεια και μετά από μία συνεδρία διερευνητικής αναζήτησης. Γι’ αυτό το σκοπό προτείναμε ένα διαδραστικό μοντέλο διερεύνησης και μία μεθοδολογία παραγωγής προτάσεων, τα οποία υλοποιήσαμε σε πληροφοριακό σύστημα διερεύνησης πληροφορίας με απώτερο στόχο να αποδείξουμε ότι μπορούν να υποστηρίξουν το χρήστη σε εργασίες για τις οποίες δεν υπάρχει μία και καλύτερη απάντηση, αλλά απαιτούν δημιουργικότητα, όπως η παραγωγή ιδεών ή η συγγραφή μίας ερευνητικής πρότασης. Η προσέγγισή μας αξιολογήθηκε, υπό το πρίσμα της συνεισφοράς της στη δημιουργικότητα, από έναν οργανισμό κατά τη διάρκεια δημιουργικών ενασχολήσεων, καθώς και σε ελεγχόμενες συνθήκες από φοιτητές και ερευνητές υπό το πρίσμα ανάθεσης δημιουργικής εργασίας. Τα αποτελέσματα της αξιολόγησης συνίστανται στα παρακάτω: • Η σχεδιαστική πρότασή μας αναφορικά με την ενίσχυση της εύνοιας τυχαίων ανακαλύψεων υποστηρίζει τη δημιουργική διαδικασία και το δημιουργικόαποτέλεσμα. • Η προτεινόμενη μεθοδολογία που αξιοποιεί το πλαίσιο αλληλεπίδρασης επιδρά θετικά στο δημιουργικό αποτέλεσμα. • Κάθε ένας από τους παράγοντες της εύνοιας τυχαίων ανακαλύψεων, το πλαίσιο αλληλεπίδρασης και η προσωπικότητα καθώς και ο συνδυασμός όλων μαζί σε μία προσέγγιση ενθαρρύνουν τη διερευνητική αναζήτηση.
Διεθνοποίηση, πολιτικές για τη γλώσσα και η ηγεμονία της αγγλικής
Authors: Βογοπούλου Αρετή
Published: September 2021

Η παρούσα διδακτορική διατριβή εξετάζει τις αλλαγές που προωθούνται στο πεδίο της Ελληνικής Ανώτατης Εκπαίδευσης υπό την επιρροή του κυρίαρχου Ευρωπαϊκού και παγκόσμιου εκπαιδευτικού λόγου για διεθνή προβολή και αναγνωρισιμότητα και το βαθμό που εμπλέκονται ζητήματα γλώσσας. Ειδικότερα, επιδιώκουμε να διερευνήσουμε τις μορφές γνώσης και εξουσίας που αναδύονται σε σχέση με την επιταγή για διεθνοποίηση των ιδρυμάτων Ανώτατης Εκπαίδευσης με ιδιαίτερη αναφορά στο ζήτημα της κυριαρχίας της Αγγλικής γλώσσας και να εντοπίσουμε τους τρόπους με τους οποίους οι αλλαγές στις μορφές γνώσης και κοινωνικού ελέγχου αρθρώνονται μέσα από αναπλαισιώσεις στο εθνικό και τοπικό επίπεδο και επιδρούν στη διαμόρφωση των ακαδημαϊκών πρακτικών και των θεμιτών ακαδημαϊκών ταυτοτήτων. Η εμπειρική έρευνα συμπεριλαμβάνει δεκαπέντε τμήματα πέντε Ανώτατων Εκπαιδευτικών Ιδρυμάτων. Συγκεκριμένα, τα δεδομένα πρόεκυψαν από (α) την κειμενική ανάλυση των εκθέσεων εξωτερικής αξιολόγησης (ΕΕΑ) των τμημάτων της έρευνας όπως αυτές παρήχθησαν και διακινήθηκαν από την ΑΔΙΠ, (β) ημιδομημένες συνεντεύξεις με 25 ακαδημαϊκούς που βρίσκονταν σε θέσεις διοικητικής ευθύνης για την χάραξη ιδρυματικής/τμηματικής πολιτικής κατά το διάστημα της έρευνας, (γ) ερωτηματολόγια που απευθύναμε στο σύνολο των μελών ΔΕΠ/ΕΠ των τμημάτων της έρευνας. Θεωρητικά η μελέτη θεμελιώνεται στην έννοια του λόγου και της κυβερνησιμότητας, του Foucault όπως έχει εξελιχτεί στη σύγχρονη ανάλυση εκπαιδευτικών πολιτικών (Ball, 2008b·Dean, 1999· Perryman et al., 2017) και γλωσσικών πολιτικών/πρακτικών (Martín Rojo, 2017) όσο και στην έννοια του παιδαγωγικού λόγου του Bernstein (2000). Συγκεκριμένα, με τη λειτουργικοποίηση των εννοιών της ταξινόμησης, της περιχάραξης και του νοηματικού προσανατολισμού, όπως αναπτύχθηκαν στη θεωρία του Bernstein (1990, 2000) αναλύουμε τους τρόπους και τους χώρους εντός των οποίων (ανα)διαμορφώνονται οι παιδαγωγικές και επαγγελματικές ταυτότητες. Ένα βασικό συμπέρασμα της μελέτης είναι ότι οι συναρθρώσεις του λόγου της διεθνοποίησης αναπλαισιώνονται στο εθνικό επίπεδο με αναφορά σε αξίες όπως η ανταγωνιστικότητα, η διασφάλιση ποιότητας και η επιτελεστικότητα. Σε αυτό το πλαίσιο η υιοθέτηση της Αγγλικής γλώσσας προβάλλεται ως αναγκαία συνθήκη ενός ανταγωνιστικού ιδρύματος ενώ παράλληλα αναδεικνύεται σε μέσον άσκησης εξουσίας στα άτομα. Παρατηρούμε ωστόσο ότι στο τοπικό/ιδρυματικό επίπεδο τα όρια και οι αλλαγές στις πρακτικές γίνονται αντικείμενο διαπραγμάτευσης από τους ακαδημαϊκούς, οι οποίοι άλλοτε αναπαράγουν, και άλλοτε αμφισβητούν ή/και μετασχηματίζουν τα κυρίαρχα πρότυπα αντλώντας νομιμοποίηση από διαφορετικούς πόρους. Αυτό έχει ως αποτέλεσμα η συγκρότηση των ταυτοτήτων να γίνεται μια συνεχή και αναστοχαστική διαδικασία, στοιχεία της οποίας ανιχνεύονται στα δεδομένα της έρευνά μας και υποδεικνύουν ότι κυριαρχούν υβριδικοί τύποι ταυτότητας.
Η συμβολή των νέων μέσων επικοινωνίας στην εξέλιξη των σύγχρονων κοινωνικών κινημάτων
Authors: Πέππα Ματίνα
Published: September 2021

Δεδομένου ότι η ιστορία της δημόσιας σφαίρας είναι επί το πλείστον μια ιστορία «μεσοποίησης», εννοώντας ότι με την πάροδο των χρόνων και την εξέλιξη των κοινωνιών, η δημόσια σφαίρα περνάει σταδιακά από το θεσμό της κοινότητας στον θεσμό των ΜΜΕ, συμπεραίνεται ότι τα νέα μέσα αποτελούν σήμερα αναπόσπαστο κομμάτι διαμόρφωσης αλλά και διαχείρισης του συλλογικού. Κατόπιν τούτου, ζητούμενο στην παρούσα έρευνα είναι η κατανόηση και η ερμηνεία ενός συγκεκριμένου μέσου κοινωνικής δικτύωσης, ήτοι Twitter, ως μια εναλλακτική πλατφόρμα πολιτικής συζήτησης, ζύμωσης και δράσης. Προκειμένου να διερευνηθούν τα ανωτέρω το γεγονός της δολοφονίας του Παύλου Φύσσα χρησιμοποιείται ως μελέτη περίπτωσης, επιχειρώντας να δοθούν απαντήσεις στο κάτωθι ερευνητικό ερώτημα: «Υπάρχει σχέση μεταξύ της ενασχόλησης των πολιτών με τα μέσα κοινωνικής δικτύωσης και του βαθμού συμμετοχής τους σε μορφές συλλογικής και κινηματικής δράσης, και αν ναι, πως εξηγείται η σχέση αυτή;» Προκειμένου να διερευνηθούν τα ερωτήματα που ανακύπτουν η έρευνα σταδιακά οδηγήθηκε στην υιοθέτηση της μεθοδολογικής πρακτικής, η οποία στον χώρο των κοινωνικών επιστημών χαρακτηρίζεται ως «τριγωνισμός» ή «τριγωνοποίηση» της ερευνητικής μεθόδου. Προκειμένου να επιτευχθεί ο τριγωνισμός έγινε αξιοποίηση των κάτωθι ερευνητικών εργαλείων: (α) δομημένα ερωτηματολόγια, (β) ανάλυση κειμένων (tweets) δια μέσω της Κριτικής Ανάλυσης Λόγου και (γ) ημι-δομημένες εις-βάθος συνεντεύξεις. Τα αποτελέσματα της έρευνας επιβεβαιώνουν το γεγονός ότι η ιστορία της δημόσιας σφαίρας είναι κατά βάση μια ιστορία «μεσοποίησης». Τα νέα μέσα επικοινωνίας δίνουν τη δυνατότητα σε κάθε πολίτη που διατηρεί ενεργό λογαριασμό να εμπλακεί και να παρέμβει στο δημόσιο διάλογο, λειτουργώντας έτσι ως την σύγχρονη εναλλακτική της δημόσιας σφαίρας. Στο πεδίο της συλλογικής και κινηματικής δράσης επιβεβαιώνεται η δυναμική των νέων μέσων, καθώς τα αποτελέσματα καταγράφουν σημαντικές συσχετίσεις μεταξύ εξαρτημένης (ενασχόληση με τα μέσα κοινωνικής δικτύωσης) και ανεξάρτητης μεταβλητής (συμμετοχή σε συλλογικές δράσεις και κινηματικές πρακτικές). Μόλα ταύτα, προκύπτει ότι ποιοτικά, και όχι ποσοτικά κριτήρια επηρεάζουν την εμπλοκή των χρηστών στη δημόσια σφαίρα. Εν συνεχεία, επιβεβαιώνεται ο εργαλειακός χαρακτήρας των μέσων κοινωνικής δικτύωσης, καθώς συχνά χρησιμοποιούνται από τους κινηματίες ως εργαλείο οργάνωσης, συντονισμού και διάδοσης των δράσεών τους. Παρ΄ όλα αυτά, μια προσέγγιση που εστιάζει αποκλειστικά στον εργαλειακό χαρακτήρα των νέων μέσων κρίνεται ελλιπής. Τα νέα μέσα έχουν ταυτόχρονα παρακινητικό χαρακτήρα, δρώντας ως εργαλείο στρατολόγησης, καθώς και ως ενισχυτές και επιταχυντές συλλογικών δράσεων. Τέλος, τα αποτελέσματα υπογραμμίζουν ότι δεν είναι λίγες οι φορές που τα νέα μέσα λειτουργούν ως εναλλακτική μορφή ψηφιακής δράσης και ανυπακοής, αναφερόμενη κυρίως στο φαινόμενο του ψηφιακού «χακτιβισμού».
Ο ψηφιακός γραμματισμός στην υποχρεωτική εκπαίδευση
Authors: Νικολαΐδης Παντελής
Published: September 2021

Η ανάπτυξη του Ψηφιακού Γραμματισμού από τους μαθητές αποτελεί, σε διεθνές επίπεδο, έναν από τους κεντρικούς στόχους των Προγραμμάτων Σπουδών Πληροφορικής στην υποχρεωτική εκπαίδευση. Ταυτόχρονα, οι ικανότητες των μαθητών να επικοινωνούν τις ιδέες τους, να δημιουργούν και να λύνουν προβλήματα με ψηφιακά εργαλεία αποτελούν τον πυρήνα των δεξιοτήτων του 21ου αιώνα συμβάλλοντας καθοριστικά στην προετοιμασία των μαθητών ώστε να κατανοήσουν τον σύγχρονο κόσμο και να συμμετέχουν σε αυτόν ως ενεργοί και υπεύθυνοι ψηφιακοί πολίτες. Βασικός στόχος του Προγράμματος Σπουδών Πληροφορικής του Γυμνασίου είναι οι μαθητές που ολοκληρώνουν την υποχρεωτική εκπαίδευση να αναπτύξουν σε ικανοποιητικό βαθμό τις ψηφιακές ικανότητες, δηλαδή γνώσεις, δεξιότητες, στάσεις και συμπεριφορές, οι οποίες απαιτούνται για τη συμμετοχή τους ως ενεργοί ψηφιακοί πολίτες στην κοινωνία του 21ου αιώνα. Στη βιβλιογραφία η εκτίμηση των μαθητών για το επίπεδο των ψηφιακών δεξιοτήτων που διαθέτουν καταγράφεται ως σημαντικός παράγων στην ανάπτυξή τους και συνδέεται με τις πραγματικές επιδόσεις τους. Στο πλαίσιο αυτό, η παρούσα διατριβή συμβάλει παρουσιάζοντας μία μελέτη των απόψεων μαθητών του Γυμνασίου για τις ψηφιακές ικανότητες που έχουν αναπτύξει ως αποτέλεσμα της εφαρμογής του Προγράμματος Σπουδών Πληροφορικής. Για το σκοπό αυτό αναπτύχθηκε ειδική κλίμακα με πέντε άξονες ψηφιακών δεξιοτήτων: α) χρήση ψηφιακών μέσων, β) αναζήτηση πληροφοριών και επικοινωνία στο Διαδίκτυο, γ) δημιουργία ψηφιακού περιεχομένου, δ) ψηφιακή ασφάλεια και κουλτούρα, ε) διερεύνηση και επίλυση προβλημάτων με υπολογιστικά εργαλεία. Η ανάλυση των ποσοτικών δεδομένων, τα οποία αφορούν 1.175 μαθητές μαθητών από 37 Γυμνάσια της χώρας, ανέδειξε ότι οι συμμετέχοντες εκτιμούν ως πολύ καλό το επίπεδο δεξιοτήτων χρήσης του Διαδικτύου, καλό το επίπεδο δεξιοτήτων δημιουργίας ψηφιακού περιεχομένου και ψηφιακής ασφάλειας ενώ θεωρούν ότι έχουν σχετικά ικανοποιητικές δεξιότητες στη χρήση των ψηφιακών μέσων και υπολογιστών. Οι χαμηλότερες τιμές καταγράφηκαν σε σχέση με τις ικανότητες διερεύνησης και επίλυσης προβλημάτων με υπολογιστικά εργαλεία. Τέλος, μέσα από τα αποτελέσματα σχετικά με τη χρήση των ΤΠΕ στο σχολείο και στο σπίτι, η έρευνα αποτυπώνει τη θετική στάση των μαθητών για την ενσωμάτωση των ΤΠΕ στην εκπαίδευση η οποία μπορεί να αποτελέσει μοχλό για την περαιτέρω ανάπτυξή των δεξιοτήτων τους. Από την ανάλυση προέκυψαν στατιστικά σημαντικές διαφορές ανάλογα με το φύλο και την τάξη παρακολούθησης των μαθητών. Τα αγόρια εμφανίζονται να έχουν καλύτερες τεχνικές δεξιότητες και δεξιότητες επίλυσης προβλημάτων ενώ τα κορίτσια δεξιότητες επικοινωνίας και δημιουργίας ψηφιακού περιεχομένου. Με βάση τα ευρήματα, η διατριβή καταλήγει σε προτάσεις για περαιτέρω έρευνα στο πεδίο και την εκπαιδευτική πρακτική με στόχο την ενίσχυση των Προγραμμάτων Σπουδών και του επιπέδου των ψηφιακών ικανοτήτων των μαθητών του Γυμνασίου.
Μαύρες οπές και σκουληκότρυπες στα πλαίσια γενικευμένων θεωριών βαρύτητας με βαθμωτά πεδία και ανώτερους βαρυτικούς όρους
Authors: Μπακόπουλος Αθανάσιος
Published: September 2021

Στην παρούσα Διδακτορική Διατριβή μελετάμε λύσεις Μαύρων Οπών και Σκουληκότρυπων στα πλαίσια της Γενικευμένης Θεωρίας Βαρύτητας Einstein-Scalar-Gauss-Bonnet (EsGB). Ειδικότερα μελετούμε μια οικογένεια θεωριών όπου η συνάρτηση σύζευξης $f(\f)$ ανάμεσα στο βαθμωτό πεδίο της θεωρίας και τον τετραγωνικό βαρυτικό όρο Gauss-Bonnet έχει εν γένει μια γενική μορφή. Αρχικά αποδεικνύουμε αναλυτικά ότι η οικογένεια αυτή των θεωριών δεν υπόκειται στους περιορισμούς που υποβάλουν τα No-Scalar Hair theorems του Bekenstein και νέες λύσεις ασυμπτωτικά επίπεδων μαύρων οπών μπορούν να βρεθούν. Στη συνέχεια, χρησιμοποιώντας μεθόδους αριθμητικής ολοκλήρωσης, προσδιορίζουμε νέες λύσεις μαύρων οπών (επιλέγοντας κάθε φορά συγκεκριμένη μορφή για τη συνάρτηση σύζευξης). Επιπλέον εξάγουμε τα χαρακτηριστικά τους, δηλαδή την μάζα τους, το βαθμωτό τους φορτίο, την επιφάνεια και την εντροπία τους. Έπειτα, εισάγοντας μια κοσμολογική σταθερά στην θεωρία ερευνούμε εκ νέου την ύπαρξη λύσεων μαύρων οπών. Συγκεκριμένα θεωρώντας πως η κοσμολογική σταθερά μπορεί να είναι θετική ή αρνητική βρίσκουμε αριθμητικές λύσεις οι οποίες είναι ασυμπτωτικά de Sitter ή anti-de Sitter αντίστοιχα. Επιπλέον όπως και στην περίπτωση των ασυμπτωτικά επίπεδων λύσεων, σε κάθε περίπτωση προσδιορίζουμε και ταχαρακτηριστικά των νέων αυτών λύσεων μαύρων οπών. Τέλος, στα πλαίσια της EsGB θεωρίαςβρίσκουμε λύσεις που περιγράφουν σκουληκότρυπες. Οι Gauss-Bonnet σκουληκότρυπες είναιδιασχίσιμες, μπορούν να έχουν μονό ή διπλό λαιμό και δεν απαιτούν την ύπαρξη εξωτικής ύλης σεκανένα σημείο του χωροχρόνου.
Η επίδραση αντιφλεγμονώδους θεραπείας με κολχικίνης στο μέγεθος του εμφράγματος σε ασθενείς με οξύ έμφραγμα του μυοκαρδίου με ανάσπαση του ST-διαστήματος
Authors: Αγγελίδης Χρήστος
Published: September 2021

Ο σκοπός της παρούσας μελέτης ήταν η διερεύνηση της υπόθεσης ότι η από στόματος (per os) χορήγηση κολχικίνης θα οδηγήσει σε σημαντική μείωση του μεγέθους του εμφράγματος. Για το σκοπό αυτό 151 ασθενείς με οξύ έμφραγμα του μυοκαρδίου με ανάσπαση του διαστήματος ST, οι οποίοι προσήλθαν/διακομίστηκαν στο νοσοκομείο σε διάστημα μικρότερο ή ίσο των δώδεκα ωρών από την έναρξη των συμπτωμάτων τους τυχαιοποιήθηκαν σε χορήγηση κολχικίνης ή placebo για 5 ημέρες. Το πρωτογενές καταληκτικό σημείο ήταν το εμβαδόν κάτω από την καμπύλη της συγκέντρωσης του καρδιακού ισοενζύμου της κρεατινικής κινάσης (CK-MB) στις 72 ώρες μετά την εισαγωγή. Ένα υποσύνολο των ασθενών υποβλήθηκε σε μαγνητική τομογραφία καρδίας 6 με 9 ημέρες μετά την αγγειοπλαστική (CMR υποομάδα). Το εμβαδόν κάτω από την καμπύλη της συγκέντρωσης της CK-MB ήταν 3144 (1754 - 6940) ng∙h∙mL–1 στην ομάδα της κολχικίνης, σε σύγκριση με 6184 (4456 - 6980) ng∙h∙mL–1 στους ασθενείς που έλαβαν εικονικό σκεύασμα (placebo) (P < 0.001). Ο απόλυτος όγκος του εμφράγματος ήταν 25.1 (20.0 - 35.9) mL στην ομάδα ελέγχου σε αντίθεση με 18.8 (8.1 - 28.5) mL στην ομάδα της κολχικίνης (P = 0.019). Λαμβάνοντας υπόψιν την επιφάνεια σώματος το αντίστοιχο μέγεθος του εμφράγματος διαμορφώθηκε σε 23.2 (18.5 - 33.4) mL/1.73 m2 έναντι 18.3 (7.6 - 29.9) mL/1.73 m2 (P = 0.019). Το σχετικό μέγεθος του εμφράγματος ήταν 19.8 (13.7 - 29.8) % και 13.0 (8.0 - 25.3) %, αντίστοιχα. Το γεγονός ότι η μελέτη δεν είχε την ισχύ να δείξει διαφορές σε αντικειμενικά κλινικά καταληκτικά σημεία, πρέπει να ορίσει και τα όρια για τη γενίκευση αυτών των αποτελεσμάτων. Για το σκοπό αυτό απαιτούνται περαιτέρω μελέτες έτσι ώστε να μπορέσουν να εξαχθούν βέβαια κλινικά συμπεράσματα.
Μια προοπτική τυχαιοποιημένη κλινική μελέτη για την εκτίμηση της χρήσης της προκαλσιτονίνης στον καθορισμό της διάρκειας της αντιμικροβιακής αγωγής με παράλληλη ωφέλεια τη μείωση των χρόνιων λοιμωδών επιπλοκών
Authors: Κυριαζοπούλου Ευδοξία
Published: September 2021

Εισαγωγή: Παρά το γεγονός ότι η έγκαιρη διακοπή αντιμικροβιακών κατευθυνόμενη από την προκαλσιτονίνη (PCT) έχει συντελέσει στη μείωση της κατανάλωσης αντιμικροβιακών, τα αποτελέσματα της χρήσης της στις μακροχρόνιες επιπλοκές της σήψης δεν έχουν μελετηθεί επαρκώς. Η κλινική δοκιμή αυτή είχε ως σκοπό να διερευνήσει κατά πόσον μια πρώιμη διακοπή αντιμικροβιακών που κατευθύνεται από την PCT στη σήψη θα μπορούσε να μειώσει την επίπτωση ανεπιθύμητων συμβάντων που σχετίζονται με χρονίζουσες λοιμώδεις επιπλοκές. Μέθοδοι: Σε αυτή την ανοικτή, πολυκεντρική μελέτη, 266 ασθενείς με σήψη (οριζόμενη κατά Σήψη-3) και λοιμώξεις κατώτερου αναπνευστικού, οξεία πυελονεφρίτιδα ή πρωτοπαθή βακτηριαιμία τυχαιοποιήθηκαν (1:1) να λάβουν είτε αντιμικροβιακή αγωγή με διακοπή κατευθυνόμενη από την PCT είτε καθιερωμένη αγωγή. Το κριτήριο διακοπής ήταν η μείωση ≥80% των επιπέδων PCT ορού ή οποιαδήποτε τιμή PCT ορού χαμηλότερη από 0,5 μg/l την πέμπτη ημέρα αγωγής. Το πρωτογενές καταληκτικό σημείο ήταν η διαφορά στην επίπτωση των ανεπιθύμητων συμβάντων που σχετίζονται με λοιμώδεις επιπλοκές ως την ημέρα 180, πρόκειται για ένα σύνθετο καταληκτικό σημείο της επίπτωσης νέων λοιμώξεων από Clostridioides difficile ή πολυανθεκτικούς μικροοργανισμούς (MDRO) η οποιουδήποτε θανάτου που οφείλεται σε αρχική λοίμωξη από C. difficile ή MDRO. Δευτερογενή καταληκτικά σημεία ήταν η θνητότητα 28 ημερών, η διάρκεια αντιμικροβιακής αγωγής και το κόστος νοσηλείας. Αποτελέσματα: Η επίπτωση ανεπιθύμητων συμβάντων που σχετίζονται με λοιμώδεις επιπλοκές ήταν 7,2% (9/125) στην ομάδα της αγωγής που κατευθύνεται από την PCT έναντι 15,3% (20/131) στην ομάδα καθιερωμένης αγωγής (αναλογικός κίνδυνος 0,45, 95% ΔΕ 0,20 ως 0,98, p=0,045). Η θνητότητα 28 ημερών ήταν 15,2% (19/125) έναντι 28,2% (20/131) (αναλογικός κίνδυνος 0,51, 95% ΔΕ 0,29 ως 0,89, Ρ=0,02) και η διάμεση διάρκεια αντιμικροβιακής αγωγής 5 (εύρος, 5-7) έναντι 10 (εύρος 7-15) ημερών (p<0,0001). Το κόστος νοσηλείας στην ομάδα PCT μειώθηκε επίσης. Συμπεράσματα: Η αντιμικροβιακή αγωγή που κατευθύνεται από την PCT στη σήψη μείωσε αποτελεσματικά την επίπτωση ανεπιθύμητων συμβάντων σχετιζόμενων με χρονίζουσες λοιμώδεις επιπλοκές, τη θνητότητα 28 ημερών και το κόστος νοσηλείας.
Η σχέση των δύο φύλων στο μυθιστορηματικό και θεατρικό έργο του Γρηγορίου Ξενόπουλου
Authors: Ζέρβα Γεωργία
Published: September 2021

Η πλούσια συγγραφική δράση του Ξενόπουλου άφησε μια σπουδαία παρακαταθήκη για τον μελετητή του έργου του. Σκοπός της παρούσας διατριβής είναι να συσχετίσει αναγνωρισμένα μυθιστορήματα και θεατρικά έργα του Ξενόπουλου, που στις μέχρι τώρα διατριβές εξετάζονταν ξεχωριστά, με μια νέα διάσταση και προοπτική, τόσο από άποψη θεματικής, όσο και μεθοδολογικής προσέγγισης, ώστε να καλυφθεί το υπάρχον ερευνητικό κενό. Τα μελετώμενα μυθιστορήματά του (Αναδυομένη, Λάουρα, Κόκκινος Βράχος, Αφροδίτη, Μυστικοί Αρραβώνες, Ο Κόσμος κι ο Κοσμάς, Τερέζα Βάρμα Δακόστα) και τα θεατρικά του έργα (Ο Τρίτος, Ραχήλ, Ψυχοσάββατο, Φοιτηταί, Πεπρωμένα, Ανιέζα, Ποπολάρος) εξετάζονται ως προς τη διαμόρφωση των σχέσεων των δυο φύλων, εστιάζοντας στην κοινωνική και ερωτική προβληματική. Ειδικότερα, αναλύονται ζητήματα, όπως ο γάμος, η προίκα, η τιμή και η προάσπισή της, η μοιχεία, ο έρωτας σε όλες του τις εκφάνσεις, η αιμομιξία, η αυτοχειρία του ερωτευμένου, οι σχέσεις πατέρα κόρης και μητέρας γιου, η εκπόρνευση της κόρης με την παρότρυνση της μητέρας στα κατώτερα στρώματα για λόγους οικονομικής ανάγκης, το σωματικό και ψυχικό ταίριασμα των ερωτευμένων, τα εμπόδια κι οι διαφορές που δυσκολεύουν την ευόδωση του έρωτα. Η μεθοδολογία που ακολουθείται είναι ένας συνδυασμός της ερμηνευτικής και της κοινωνιοκριτικής μεθόδου. Έτσι, όλες οι προαναφερθείσες πτυχές των σχέσεων των δυο φύλων μελετώνται υπό το πρίσμα των εννοιολογήσεων του κοινωνικού φύλου και του δίπολου άνδρας-γυναίκα, εξουσία-υποταγή, φύση-πολιτισμός, δημόσια-οικιακή σφαίρα, όπως διαμορφώνονται στην ανδροκρατική κοινωνία του τέλους του δέκατου ένατου και των αρχών του εικοστού αιώνα. Παράλληλα, η προσέγγιση των έργων εξετάζεται, όπου χρειάζεται, και σε συνδυασμό με τα προσωπικά βιώματα, τις εμπειρίες, τις αξίες και τις προσωπικές θέσεις του συγγραφέα που υπήρξε εισηγητής καινοτομιών τόσο στη λογοτεχνία, όσο και στο θέατρο, καθώς η συγγραφική του παραγωγή διήρκησε όλη του τη ζωή. Συμπερασματικά από τα παραπάνω διαπιστώνεται ότι η συμφιλιωτική διάθεση και ο μετριοπαθής χαρακτήρας του Ξενόπουλου δεν του επέτρεψαν να τολμήσει μια βαθιά και ανατρεπτική τομή στην προσέγγιση των βασικών κοινωνικών ζητημάτων. Παρέμεινε, όμως πιστός και συνεπής στη βασική του πεποίθηση ότι το ερωτικό ένστικτο καθορίζει την ανθρώπινη ζωή και αποτύπωσε με μεγάλη συμπάθεια και στοργή τη γυναίκα που όλη της η ύπαρξη διαπνεόταν από τον έρωτα και την κατάκτηση της ευτυχίας που μόνο αυτός εγγυάται.
Η ακροδεξιά στη μετακομμουνιστική Νοτιανατολική Ευρώπη
Authors: Γρομπανόπουλος Τρύφων
Published: September 2021

Σκοπός της συγκεκριμένης διατριβής αποτελεί η ανάλυση και σύγκριση της ακροδεξιάς οικογένειας στις χώρες της μετακομμουνιστικής Νοτιανατολικής Ευρώπης, και πιο συγκεκριμένα στη Βουλγαρία, τη Ρουμανία, και τη Σερβία. Η διατριβή πραγματοποιεί μια συστηματική χαρτογράφηση των ακροδεξιών σχηματισμών (κόμματα, οργανώσεις και υποκουλτούρες) στις παραπάνω χώρες. Η σύγχρονη άκρα δεξιά, στην πλειονότητα των εκφράσεων και εκφάνσεών της, στις τρεις υπό εξέταση χώρες, αποτελεί προϊόν του υφιστάμενου κοινωνικοοικονομικού περιβάλλοντος, αντί για προϊόν της νοσταλγίας ενός φασιστικού «ένδοξου» παρελθόντος. Προήλθε ως μια αντίδραση στην πολιτική και οικονομική διαδικασία μετάβασης και ως αναβίωση των πολιτισμικά εδραιωμένων εθνικιστικών τάσεων. Η πολυπολιτισμική σύνθεση των χωρών, η διαφθορά, η οικονομική ύφεση, η αδυναμία των δημοκρατικών κομμάτων, η ανεργία και η ανασφάλεια, οδήγησαν στην ανάπτυξη αυταρχικών εθνολαϊκιστικών κομμάτων και εξτρεμιστικών οργανώσεων. Και στις τρεις χώρες, τα πολιτικά κόμματα που την εκπροσωπούν σημειώνουν αξιοσημείωτα εκλογικά αποτελέσματα, ενώ οι οργανώσεις του χώρου με τη ρητορική και την πρακτική τους, καλλιεργούν την έλλειψη ανεκτικότητας προς άλλες εθνικές, κοινωνικές και θρησκευτικές μειονότητες. Η ακροδεξιά έχει αναγάγει την «εθνοκρατία» ως τη βασική επιδίωξη της, μη δεχόμενη την ατομική και κοινωνική ισότητα, δίνοντας έμφαση στην πολιτισμική και εθνική ομοιογένεια της κοινωνίας. Στη Βουλγαρία, το κόμμα ΑΤΑΚΑ και η εξτρεμιστική Βουλγαρική Εθνική Ένωση με την παραστρατιωτική της Φρουρά, στρέφονται κατά των Ρομά και του κόμματος της τουρκικής μειονότητας DPS, απορρίπτοντας ταυτόχρονα κάθε ξένη επιρροή. Η ακροδεξιά πολιτική οικογένεια στη Ρουμανία υπήρξε ιδιαίτερα ισχυρή κατά την πρώτη δεκαετία της μετακομμουνιστικής περιόδου, κυρίως με το Κόμμα της Μεγάλης Ρουμανίας. Ο δεξιός εξτρεμισμός στη Ρουμανία έχει ως κύρια χαρακτηριστικά την ξενοφοβία, τον σοβινισμό, τον ρατσισμό, τον ακραίο εθνικισμό (που αναμιγνύεται με θρησκευτικές πεποιθήσεις και προκαταλήψεις), την άρνηση του ολοκαυτώματος, τον αντισημιτισμό, τον αντικαπιταλισμό, τον αντιφιλελευθερισμό. Η ακροδεξιά στη Σερβία είναι μια sui generis κατάσταση, λόγω του διαμελισμού της Γιουγκοσλαβίας και των πολεμικών συρράξεων. Η ιδέα της «Μεγάλης Σερβίας», οι μύθοι που διακατέχουν τη σερβική κοινωνία, οι επιπτώσεις της μετάβασης, οι βομβαρδισμοί του ΝΑΤΟ και η περίπτωση του Κοσόβου, εκμεταλλεύονται από το Σερβικό Ριζοσπαστικό Κόμμα, από φονταμεταλιστικές και νεοναζιστικές οργανώσεις.
Αξιοποίηση γεωδαιτικών αισθητήρων και μεθοδολογιών για την ανάπτυξη και αξιολόγηση συστήματος καταγραφής και εμβιομηχανικών παραμέτρων στην αγωνιστική κωπηλασία
Authors: Μπίμης Αθανάσιος
Published: September 2021

Η παρούσα διατριβή πραγματεύεται το πρόβλημα της ολοκληρωμένης καταγραφής και εκτίμησης κρίσιμων παραμέτρων εμβιομηχανικής και αξιολόγησης των επιδόσεων συστήματος αγωνιστικής κωπηλασίας, με την αξιοποίηση ετερογενών αισθητήρων και μεθόδων κινηματικού εντοπισμού, και στόχο την βελτίωση της κωπηλατικής τεχνικής και την υποβοήθηση της προπονητικής διαδικασίας. Αναπτύσσεται αλγόριθμος βάσει του οποίου υπολογίζεται η κατάσταση κινητικής και κινηματικής του συστήματος παρατήρησης και ανιχνεύονται, αξιολογούνται και ταξινομούνται οι «κύκλοι κουπιάς» χαμηλής απόδοσης. Σε αυτό το πλαίσιο προτείνονται δύο ομάδες δεικτών οι οποίοι περιγράφουν την τρέχουσα κατάσταση του συστήματος βάσει μετρητικών δεδομένων. Αφενός, οι δείκτες CIEs (critical input elements) οι οποίοι περιγράφουν με πληρότητα την τρέχουσα κατάσταση του αθλητή και του εξοπλισμού του σκάφους (κουπιά), και αφετέρου, οι δείκτες KPIs (key performance indicators) οι οποίοι συνοψίζουν και τυποποιούν την απόδοση (κινηματική κατάσταση) του σκάφους. Βάσει τεχνικών ανάλυσης διακριτότητας εντοπίζονται οι κρίσιμοι δείκτες CIEs για την ταξινόμηση κάθε «κύκλου κουπιάς» σε κλάσεις, και την ανάδειξη με ποσοτικό τρόπο σφαλμάτων στην εφαρμοζόμενη τεχνική που καθορίζει την απόδοση του αθλητή. Για τις ανάγκες της διατριβής αναπτύσσεται πρωτότυπο σύστημα ετερογενών αισθητήρων για την ψηφιακή καταγραφή (συλλογή, παραμετροποίηση, συγχρονισμό, διαχείριση, κ.α.) καθοριστικών μετρητικών δεδομένων που περιγράφουν συνολικά την κατάσταση του συστήματος «κωπηλατικό σκάφος», «εξοπλισμός» και «αθλητής». Το σύστημα καταγραφής σχεδιάστηκε και υλοποιήθηκε με την προμήθεια κατάλληλου εξοπλισμού σε συμφωνία με τις απαιτήσεις και τους περιορισμούς του αθλήματος. Η αξιολόγηση καλής λειτουργίας του έγινε με την αξιοποίηση προκαταρκτικών μετρήσεων. Ο έλεγχος ορθής λειτουργίας του προτεινόμενου αλγόριθμου έγινε με τον σχεδιασμό, τη λήψη και ανάλυση πειραματικών δεδομένων σε εναλλακτικών σεναρίων (τυπικές, αγωνιστικές, με «επί τούτου» σφάλματα διαδρομές). Η ικανότητα του προτεινόμενου αλγορίθμου να αναγνωρίζει κύκλους κουπιάς χαμηλής απόδοσης, επιβεβαίωσαν την σωστή λειτουργία του. Επιπρόσθετα επιβεβαιώθηκε ο σωστός τρόπος λειτουργίας του ολοκληρωμένου συστήματος καταγραφής, καθώς και ότι τα δεδομένα συλλογής περιγράφουν με επάρκεια την κωπηλατική διαδικασία.
Cultural landscapes and cultural ecosystem services in the Natura 2000 protected areas of Greece
Authors: Βλάμη Βασιλική
Published: September 2021

Ο γενικός στόχος της διδακτορικής διατριβής ήταν να συμβάλει στη μελέτη των πολιτιστικών τοπίων και των πολιτιστικών οικοσυστημικών υπηρεσιών εντός του δικτύου των προστατευόμενων περιοχών Natura 2000 της Ελλάδας. Η διατήρηση της βιοποικιλότητας είναι η συγκεκριμένη οπτική γωνία από την οποία αυτή η έρευνα μελετά τα τοπία. Οι μέθοδοι είναι διεπιστημονικές. Με αυτόν τον τρόπο, θα μπορούσαν να ληφθούν νέα βήματα για την απογραφή, την έρευνα και την αξιολόγηση της περίπλοκης έννοιας των πολιτιστικών τοπίων. Ελπίζουμε ότι αυτή η συνεισφορά μπορεί να προσφέρει προσεγγίσεις σχετικές με τη διατήρηση για το εξελισσόμενο σύστημα προστατευόμενων περιοχών της Ελλάδας. Αυτή η διατριβή παρουσιάζεται στην αγγλική γλώσσα με εκτεταμένη εισαγωγή και συνοπτική περίληψη της σύνθεσης και των προτάσεων της στα ελληνικά. Η κύρια πτυχή του έργου αφορά τρία επιστημονικά έγγραφα που έχουν δημοσιευτεί σε έγκυρα επιστημονικά περιοδικά και ένα ολοκληρωμένο χειρόγραφο προς δημοσίευση. Η έρευνα πραγματοποιήθηκε στο πλαίσιο του διδακτορικού προγράμματος μεταξύ Ιουνίου 2015 έως Ιουνίου 2020.
Δημόσια κατανόηση περιβαλλοντικών ζητημάτων στην Ελλάδα
Authors: Τσαλαπάτη Κωνσταντίνα
Published: September 2021

Τα Μέσα Μαζικής Επικοινωνίας (ΜΜΕ), εξαιτίας της πρόσβασης στο μεγαλύτερο μέρος του πληθυσμού, αποτελούν κυρίαρχη πηγή ενημέρωσης για τα περιβαλλοντικά ζητήματα. Εστιάζοντας στην Δημόσια Κατανόηση της Επιστήμης και πιο συγκεκριμένα στη Δημόσια Κατανόηση των Περιβαλλοντικών Ζητημάτων, η παρούσα διατριβή εξετάζει την σχέση της εκλαϊκευμένης επιστημονικής γνώσης που αφορά σε περιβαλλοντικά ζητήματα από τον έντυπο Τύπο, με την δημόσια συμπεριφορά των πολιτών, την δεκαετία 2008-2017. Συλλέχθηκαν σύμφωνα με την κατά στρώματα δειγματοληψία 532 δημοσιεύματα, τα οποία αναλύθηκαν ως προς την γνώση-πληροφορία, την θεματολογία, την αναφορά της είδησης και την περιβαλλοντική ευαισθητοποίηση. Ενώ, για την αποτύπωση της δημόσιας συμπεριφοράς συλλέχθηκαν τα δεδομένα από το Ειδικό Ευρωβαρόμετρο που αφορούν στις στάσεις των πολιτών για το περιβάλλον, τα έτη, 2008, 2011, 2014 & 2017. Τα δεδομένα αναλύθηκαν δευτερογενώς και κατηγοριοποιήθηκαν σύμφωνα με τους άξονες γνώση-πληροφορία, αξίες-πιστεύω, στάσεις-αντιλήψεις και φίλο-περιβαλλοντική συμπεριφορά. Από την σύνθεση και ανάλυση των δεδομένων προέκυψε ότι οι πληροφορίες οι οποίες παρέχονται από τις εφημερίδες δεν συνδέουν το περιβαλλοντικό πρόβλημα με τις αιτίες και τις συνέπειες. Οι πολίτες υποστηρίζουν τους επιστήμονες ως την έγκυρη πηγή πληροφόρησης και επίλυσης των περιβαλλοντικών ζητημάτων. Φαίνεται ότι ανησυχούν, ειδικότερα για τα θέματα για τα οποία στερούνται πληροφόρησης. Σε θέματα που αισθάνονται καλά ενημερωμένοι, φαίνεται να υιοθετούν περιβαλλοντικές δράσεις. Τέλος, μέσω της παροχής περισσότερης ποιοτικής πληροφόρησης φαίνεται να ενισχύεται η κατανόηση των περιβαλλοντικών ζητημάτων και συνεπώς η δημόσια συμπεριφορά των πολιτών.